Document ID: 32003L0060

Id-Direttiva tal-Kummissjoni 2003/60/KE
tat-18 ta' Ġunju 2003
li temenda l-Annessi għad-Direttivi tal-Kunsill 76/895/KEE, 86/362/KEE, 86/363/KEE u 90/642/KEE fir-rigward tal-livelli massimi ta' residwi ta' ċerti pestiċidi fi u fuq ċereali, fi u fuq oġġetti ta' l-ikel li ġejjin mill-annimali u fi u fuq ċerti prodotti li ġejjin mill-pjanti, inkluż frott u ħaxix
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/895/KEE tat-23 Novembru 1976 li tirrigwarda l-iffisar ta' livelli massimi għal residwi ta' pestiċidi fi u fuq frott u ħaxix [1], kif l-aħħar emendata bid-Direttiva tal-Kumissjoni 2002/79/KE [2], u b'mod partikolari l-Artikolu 5 tagħha,
Wara li kkunsidrat id-Direttiva tal-Kunsill 86/362/KEE ta' l-24 ta' Lulju 1986 dwar l-iffisar ta' livelli massimi ta' residwi ta' pestiċidi fi u fuq ċereali [3], kif l-aħħar emendata bid-Direttiva 2002/79/KE, u b'mod partikolari l-Artikolu 10 tagħha,
Wara li kkunsidrat id-Direttiva tal-Kunsill 86/363/KEE ta' l-24 ta' Lulju 1986 dwar l-iffissar tal-livelli massimi ta' residwi ta' pestiċida fi u fuq oġġetti ta' l-ikel li ġejjin mill-annimali [4], kif l-aħħar emendata bid-Direttiva 2002/79/KE, u b'mod partikolari l-Artikolu 10 tagħha,
Wara li kkunsidrat id-Direttiva tal-Kunsill 90/642/KEE tas-27 ta' Novembru 1990 dwar l-iffissar tal-livelli massimi għal residwi ta' pestiċida fi u fuq ċerti prodotti li ġejjin mill-pjanti inkluż frott u ħaxix [5], kif l-aħħar emendata bid-Direttiva tal-Kummissjoni 2002/100/KE [6], u b'mod partikolari l-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqiegħid fis-suq ta' prodotti għall-protezzjoni tal-pjanti [7], kif l-aħħar emendata bid-Direttiva tal-Kummissjoni 2003/39/KE [8], u b'mod partikolari l-Artikolu 4(1)(f) tagħha,
Billi:
(1) Is-sustanzi attivi eżistenti amitrole, diquat, isoproturon u ethofumesate, kienu inklużi fl-Anness I għad-Direttiva tal-Kunsill 91/414/KEE bid-Direttivi tal-Kummissjoni 2001/21/KE [9], 2002/18/KE [10] u 2002/37/KE [11], rispettivament.
(2) Is-sustanzi attivi l-ġodda fenhexamid, acibenzolar-S-methyl, cyclanilide, pyraflufen-ethyl, iprovalicarb, prosulfuron, sulfosulfuron, cinidon-ethyl, cyhalofop butyl, famoxadone, florasulam, metalaxyl-M, picolinafen u flumioxazine kienu inklużi fl-Anness I għad-Direttiva tal-Kunsill 91/414/KEE bid-Direttivi tal-Kummissjoni 2001/28/KE [12], 2001/87/KE [13], 2002/48/KE [14], 2002/64/KE [15] u 2002/81/KE [16].
(3) L-inklużjoni tas-sustanzi attivi kkonċernati fl-Anness I għad-Direttiva 91/414KEE kienet ibbażata fuq il-valutazzjoni ta' l-informazzjoni mogħtija li kkonċernat l-użu propost. Ċerti Stati Membri taw informazzjoni relattiva ma' dan l-użu skond l-Artikolu 4(1)(f) tad-Direttiva 91/414/KEE. L-informazzjoni disponibbli ġiet rieżaminata u hi suffiċjenti biex jiġu ffissati ċerti livelli massimi ta' residwi.
(4) Fejn ma jeżistu l-ebda livelli massimi ta' residwi stabbiliti f'livell komunitarju jew provviżorju, Stati Membri għandhom jistabbilixxu livell massimu ta' residwi nazzjonali provviżorju, skond l-Artikolu 4(1)(f) tad-Direttiva 91/414/KEE, qabel ma jistgħu jkunu awtorizzati prodotti għall-protezzjoni tal-pjanti li fihom dawn is-sustanzi attivi.
(5) Bid-Deċiżjonijiet tal-Kummissjoni 2001/697/KE [17], 2002/478/KE [18] u 2002/479/KE [19] ġiet stabbilit li ma jkunux inklużi fl-Anness I għad-Direttiva 91/414/KEE is-sustanzi attivi chlorfenapyr, fentin acetate u fentin hydroxide. Dawn id-Deċiżjonijiet jistabbilixxu li prodotti għall-protezzjoni tal-pjanti li fihom dawn is-sustanzi attivi m'għandhomx jibqgħu jiġu awtorizzati għal użu fil-Komunità. Hu għalhekk neċessarju li fl-Annessi għad-Direttivi 86/362/KEE, 86/363/KEE u 90/642/KEE jiddaħħlu r-residwi ta' pestiċidi kollha li jinħolqu mill-użu ta' dawn il-prodotti għall-protezzjoni tal-pjanti biex titħalla sorveljanza tajba u kontroll tal-projbizzjoni ta' l-użi tagħhom u jkun protett il-konsumatur.
(6) Biex ikunu kkunsidrati l-opportunitajiet leġittimi fir-rigward ta' l-użu ta' ħażniet eżistenti ta' pestiċidi, id-Deċiżjonijiet mhux inklussivi tal-Kumissjoni jipprovdu perijodu transitorju, u hu xieraq li l-livelli massimi ta' residwi bbażati fuq il-kriterja li l-użu tas-sustanzi kkonċernati m'hux awtorizzat fil-Komunità ma jkunx awtorizzat sa' l-aħħar tal-perjodu transitorju stabbilit għal dik is-sustanza.
(7) Livelli massimi ta' residwi Komunitarji u l-livelli rakkomandati mill-Codex Alimentarius huma ffissati u evalwati wara proċeduri simili. Hemm numru limitat ta' livelli massimi ta' residwi tal-Codex għal diquat u għal fentin (-acetate jew -hydroxide). Dawn ġew ikkunsidrati fl-iffissar tal-livelli massimi ta' residwi f'din id-Direttiva. Livelli massimi ta' residwi tal-Codex li se jkunu rrakkomandati għal tneħħija fil-futur qrib ma kinux ikkunsidrati. Il-livelli massimi ta' residwu bbażati fuq il-livelli massimi ta' residwu tal-Codex li ġew evalwati fid-dawl tar-riskji għall-konsumaturi, l-ebda riskju ma kien stabbilit meta ntużaw il-valuri tossikoloġiċi bbażati fuq l-istudji disponibbli għall-Kummissjoni.
(8) Fir-rigward ta' l-inklużjoni fi jew esklużjoni minn l-Anness I għad-Direttiva 91/414/KEE tas-sustanzi attivi kkonċernati, il-valutazzjonijiet tekniċi u xjentifiċi relatati ġew iffinalizzati fil-forma ta' rapporti ta' rieżami tal-Kummissjoni. Ir-rapporti ta' valutazzjoni għas-sustanzi msemmija ġew iffinalizzati fid-dati kif imsemmi fid-Direttivi tal-Kummissjoni indikati taħt (1) u (2) u fid-Deċiżjonijiet tal-Kummissjoni indikati taħt (5). Dawn ir-rapporti ffissaw id-doża ta' kuljum aċċettabli (ADI) u, jekk neċessarju, id-doża akuta ta' referenza (ARfD) għas-sustanzi kkonċernati. L-esposizzjoni ta' matul il-ħajja tal-konsumaturi għall-prodotti ta' l-ikel ittrattati bis-sustanza attiva kkonċernata ġiet eżaminata u vvalutata skond il-proċeduri tal-Komunità. Ittieħdu wkoll f'konsiderazzjoni l-linji ta' gwida ppubblikati mill-Organizzazzjoni Dinjija tas-Saħħa [20] u l-opinjoni tal-Kumitat Xjentifiku għal Pjanti [21] dwar il-metodoloġija użata. Ġie konkluż li l-livell massimu ta' residwu propost ma jwassalx għall-qbiż ta' l-ADI-ijiet jew l-ARfD.
(9) Sabiex ikun żgurat li l-konsumatur hu protett b'mod adegwat mill-esposizzjoni għal residwi li jirriżultaw minn użi mhux awtorizzati ta' prodotti għall-protezzjoni tal-pjanti, livelli massimi ta' residwi għandhom ikunu stabbiliti għat-taħlita rilevanti ta' prodott/pestiċida fil-limitu inferjuri ta' determinazzjoni analitika.
(10) L-istabbiliment f'livell komunitarju ta' dawn il-livelli massimi ta' residwi provviżorji ma jostakolax lill-Istati Membri milli jistabbilixxu livelli massimi ta' residwi provviżorji għas-sustanzi f'din id-Direttiva skond l-Artikolu 4(1)(f) tad-Direttiva 91/414/KEE u l-Anness VI tagħha. Hu kkunsidrat li l-perijodu ta' erba' snin hu suffiċjenti biex ikunu permessi użi oħra tas-sustanza attiva kkonċernata. Il-livell massimu ta' residwu provviżorju għandu jsir definittiv.
(11) Hu għalhekk neċessarju li jiddaħħlu fl-Annessi għad-Direttivi 86/362/KEE, 86/363/KEE u 90/642/KEE ir-residwi ta' pestiċi kollha li joħorġu mill-użu ta' dawn il-prodotti għall-protezzjoni tal-pjanta sabiex titħalla sorveljanza tajba u kontroll tajjeb tal-projbizzjoni ta' l-użi tagħhom u biex ikun protett il-konsumatur. L-Annessi għad-Direttivi 86/362/KEE, 86/363/KEE u 90/642/KEE għandhom għalhekk ikunu emendati kif xieraq.
(12) Biex ikunu stabbiliti livelli massimi ta' residwi ta' pestiċida għal diquat f'livell komunitarju hu neċessarju li jkunu trasferiti d-disposizzjonijiet mid-Direttiva 76/895/KEE għad-Direttivi 86/362/KEE, 86/363/KEE u 90/642/KEE, jitħassru dawn id-disposizzjonijiet fid-Direttiva 76/895/KEE u jkunu emendati xi wħud minn dawn id-disposizzjonijiet fid-dawl ta' progress tekniku u xjentifiku kif ukoll tibdil fl-użi u fl-awtorizzazzjonijiet f'livelli nazzjonali u komunitarji.
(13) Din id-Direttiva hi skond l-opinjoni tal-Kumitat Permanenti dwar l-Ikel u s-Saħħa ta' l-Annimali,
ADOTTAT DIN ID-DIRETTIVA:
Artikolu 1
Fl-Anness II għad-Direttiva 76/895/KEE għandhom jitħassru l-annotazzjonijiet li jirrelataw ma' diquat.
Artikolu 2
Il-livelli massimi ta' residwi ta' pestiċida kif murija fl-Anness I għal din id-Direttiva huma miżjuda ma' Parti A ta' l-Anness II għad-Direttiva 86/362/KEE.
Artikolu 3
Il-livelli massimi ta' residwi ta' pestiċida kif murija fl-Annessi II u III għal din id-Direttiva huma miżjuda ma' l-Anness A u B għad-Direttiva 86/363/KEE.
Artikolu 4
Il-livelli massimi ta' residwi ta' pestiċida kif murija fl-Anness IV għal din id-Direttiva huma miżjuda ma' l-Anness II għad-Direttiva 90/642/KEE.
Artikolu 5
L-Istati Membri għandhom idaħħlu fis-seħħ il-liġijiet, ir-regoli u d-disposizzjonijiet amministrattivi neċessarji biex iħarsu din id-Direttiva mhux aktar tard mit-30 ta' Ġunju 2003 ħlief għad-disposizzjonijiet għal fentin hydroxide, għal fentin acetate u chlorfenapyr, li għandhom jidħlu fis-seħħ sat-30 ta' Ġunju 2004. Huma għandhom jinformaw immedjatament lill-Kummissjoni.
Huma għandhom japplikaw dawn id-disposizzjonijiet b'effett mill-1 ta' Lulju 2003, ħlief għad-disposizzjonijiet għal fentin hydroxide, għal fentin acetate u chlorfenapyr, li se jkunu applikabbli mill-1 ta' Lulju 2004.
Meta l-Istati Membri jadottaw dawn id-disposizzjonijiet, dawn għandhom ikun fihom referenza għal din id-Direttiva jew jiġu akkumpanjati b'din ir-referenza fl-okkażjoni tal-pubblikazzjoni uffiċjali tagħhom. Il-mod ta' kif issir din ir-referenza għandu jiġi stabbilit mill-Istati Membri.
Artikolu 6
Din id-Direttiva għandha tidħol fis-seħħ fl-għoxrin ġurnata wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 7
Din id-Direttiva qiegħda tiġi indirizzata lill-Istati Membri.
Magħmula fi Brussel, it-8 Ġunju 2003.

Labels: 0
17
6